Vrystaatse brande: Jong man veg om sy lewe | Maroela Media
Vrystaatse brande: Jong man veg om sy lewe
Tewie Nel (Foto: Verskaf)
'n Jong boer van Hertzogville in die Vrystaat het Maandag erg gebrand toe hy probeer het om 'n brand op hul plaas in bedwang te bring. Die brand is veroorsaak deur 'n veldbrand wat Sondag te midde van 'n betoging op die R708 tussen Hertzogville en Christiana uitgebreek en in die rigting van Bultfontein, Hoopstad en Dealesville versprei het.
Tewie Nel (25) veg tans om sy lewe in die Life Rosepark-hospitaal in Bloemfontein.
Gerhard Nel, Tewie se pa, vertel sy seun het 40% derdegraadse brandwonde aan sy gesig, albei sy arms, bene en hande asook oor sy lyf opgedoen.
"Die brand het Sondag na ons plaas, wat sowat 40 km van Hertzogville af is, versprei en ons het tot Maandag omstreeks 03:00 gespook om die brande geblus te kry. Teen Maandag 09:00 het die brand weer 'n tweede asem gekry," vertel Nel.
"Tewie het ingespring en vir 'n paar uur gespook om die brand in bedwang te bring. Hy gee gewoonlik sy beste in alles in die lewe en sou nie rus totdat die brand geblus is nie."
Daar het die middag omstreeks 13:00 'n dwarrelwind gekom en die vlamme reg rondom die gedeelte waar Tewie gestaan het, versprei.
"Tewie was vasgevang met die vlamme rondom hom. Hy het probeer uithardloop en dis toe dat hy val en deur die vlamme oorweldig word."
Tewie is daarna hospitaal toe gejaag en lê tans in die neuro-intensiewesorgeenheid. Hy is ook aan 'n ventilator gekoppel nadat hy baie rook ingeasem het.
Nel sê dit gaan vandag al 'n bietjie beter met sy seun en hulle probeer hoopvol bly.
"Sy niere het vanoggend ook self begin uitskei, wat darem 'n positiewe teken is."
Tewie sal wel vir die volgende paar maande hospitaal toe moet gaan vir veloorplantings.
"Hy het nou fisieke en emosionele letsels waarmee hy vir die res van sy lewe sal moet loop. Die brande was so onnodig en nou het dit nog skade aan my kind ook aangerig."
Nel sê hy en sy vrou se trane lê vlak en hulle is baie emosioneel oor die voorval. Tewie is die egpaar se enigste kind.
Meer as 100 000 ha is reeds verwoes en duisende diere dood nadat verwoestende veldbrande die afgelope paar dae in die omgewing van Hertzogville, Bultfontein, Hoopstad, Bloemhof en Dealesville woed.
Die brande is volgens berigte in dié stadium onder beheer, maar word steeds fyn dopgehou.
Hertzogville In die nuus Vrystaat
Bohaai oor omstrede oudjoernalis in Tito se span
Covid-19: Mkhize bekommerd oor toename in nuwe gevalle
Ai sterkte vir julle en julle seun!
Ons bid vir julle en weet die Heer is groot
Die arme boeregemeenskap.As dit nie plaasaanvalle is nie,dan is dit droogte en veldbrande.Ons kan net hoop en vertrou dat hulle omstandighede drasties sal verbeter.